Jaunā pieeja Eiropas partnerībām būs vairāk vērsta uz ietekmi. Vajadzība izveidot Eiropas partnerības vai atjaunot jau esošās tiks noteikta kā daļa no pamatprogrammas stratēģiskās plānošanas procesa. Visas Eiropas partnerības būs atvērtas visiem ieinteresēto personu veidiem (piem., rūpniecībai, dalībvalstīm un filantropijas fondiem) un būs ierobežotas laikā, piemērojot skaidrus nosacījumu pamatprogrammas finansējuma pakāpeniskai izbeigšanai. To pamatā būs principi attiecībā uz Savienības pievienoto vērtību, pārredzamību, atklātību, ietekmi, sviras efektu, visu iesaistīto pušu ilgtermiņa finanšu saistībām, elastīgumu, saskanību un komplementaritāti ar Savienības, vietējām, reģionālām, valsts un starptautiskām iniciatīvām. Nākotnes partnerību vide nodrošinās optimālu konsekvenci starp pamatprogrammas darbībām un partnerībām. Ir paredzēti tikai trīs partnerību veidi: i) kopīgi plānotas Eiropas partnerības, balstoties uz saprašanās memorandiem vai līgumiem; ii) līdzfinansētas Eiropas partnerības, balstoties uz vienotu, elastīgu līdzfinansēšanas darbību; iii) institucionalizētas Eiropas partnerības (balstoties uz Līguma par Eiropas Savienības darbību 185. vai 187. pantu). Saskaņā ar darbības cikla pieeju pamatprogrammā tiks noteikti kritēriji visu Eiropas partnerību atlasei, īstenošanai, uzraudzībai un pakāpeniskai izbeigšanai.

Pastiprināta starptautiska sadarbība ir būtiski svarīga, lai nodrošinātu piekļuvi talantiem, zināšanām, iekārtām un tirgiem visā pasaulē, lai rastu iedarbīgus risinājumus globālām problēmām un lai izpildītu globālas saistības. Pamatprogramma pastiprinās sadarbību un paplašinās asociācijas atvērtību, to darot pieejamu visām valstīm ar izcilām zinātnes, tehnoloģiju un inovācijas spējām, lai padarītu sadarbību un kopīgu projektu finansēšanu pēc iespējas vienkāršāku. Programma turpinās finansēt vienības no valstīm ar zemiem/vidējiem ienākumiem. Vienības no rūpnieciskām un jaunietekmes ekonomikām tiks finansētas tikai tad, ja tām ir būtiski svarīgas prasmes vai spējas. Gaidāmās sekas ietver augstāku izcilību Programmā, lielāku ES lomu globālo pētniecības un inovācijas sistēmu veidošanā un lielāku ietekmi.

Eiropas Inovācijas padome palīdzēs ES nonākt vadībā revolucionāru un tirgu radošu inovāciju jomā. Tā atbalstīs augsta riska un tirgu radošus inovāciju projektus, kas (vēl) nerada ienākumus, palīdzēs pārvarēt “nāves ieleju” starp pētniecību un komercializāciju un palīdzēs uzņēmumiem izvērst darbību. Īpaši pielāgotais atbalsts novatoriem tiks nodrošināts, izmantojot divus galvenos finansēšanas instrumentus. Pathfinder progresīviem pētījumiem nodrošinās dotācijas no agrīnā tehnoloģijas posma (koncepcijas pierādīšana, tehnoloģijas apstiprināšana) līdz agrīnam komerciālajam posmam (agrīns demonstrējums, darbības pamatojuma izstrāde un stratēģijas izstrāde). Accelerator atbalstīs turpmāko attīstību un revolucionāru, tirgu radošu inovāciju ieviešanu tirgū līdz posmam, kurā investori tās var finansēt parastajā komerciālajā kārtībā (no demonstrējuma, lietotāju testēšanas, pirmskomerciālas ražošanas un pēc tam, ietverot darbības izvēršanu). Tas īpašu uzmanību pievērsīs inovācijai, kas radīta, izmantojot Pathfinder, taču finansēs arī projektus no citām Programmas daļām, piemēram, Eiropas Pētniecības padomi vai zināšanu un inovāciju kopienas Gaidāmā Eiropas Inovācijas padomes radītā ietekme ietver vairāk inovāciju, kas rada jaunus nākotnes tirgus, jaunus uzņēmumus, kas izvērš darbību Eiropā, lielāku izaugsmi starp MVU, kā arī plašāku uzņēmējdarbību un risku uzņemšanos.

Attīstību no “Apvārsnis 2020” atspoguļo atjaunotā struktūra. Trīs pīlāru struktūra tiks saglabāta, taču pārveidotā veidā, lai nodrošinātu labāku konsekvenci gan starp pīlāriem, gan to ietvaros, atbalstot Programmas mērķus.

Ietekme kopumā ir atkarīga no pētniecības un inovācijas datu un rezultātu izplatīšanas un izmantošanas, un tā ir efektīvi jāsaglabā un jāpaziņo. Vērienīga un visaptveroša stratēģija palielinās šādu datu un rezultātu pieejamību un paātrinās to izplatīšanos, lai pastiprinātu Programmas kopējo ietekmi. Gatavu rezultātu kopumi tiks izmantoti sinerģijā ar citām ES programmām, lai nodrošinātu to izplatīšanos valstu un reģionālā līmenī, pēc iespējas palielinot Eiropas inovācijas potenciālu. To papildinās efektīvas komunikācijas un informēšanas kampaņas, kas veido uzticību un iesaista iedzīvotājus.

Programmas mērķu sasniegšanas progress tiks noteikts, izmantojot ietekmes ceļu rādītajus (ietekme uz zinātni, sabiedrību un ekonomiku). Ietekmes ceļiem ir būtisks laika aspekts: izšķir īstermiņa, vidēja termiņa un ilgtermiņa ietekmes ceļus. Ietekmes ceļu rādītāji ietvers gan kvalitatīvu, gan kvantitatīvu informāciju, kuras pieejamība būs atkarīga no Programmas īstenošanas pakāpes. Atsevišķas programmas daļas sniegs ieguldījumu šajos rādītājos dažādā mērā un ar dažādiem mehānismiem. Galveno ietekmes ceļu rādītāju pamatā esošie dati tiks ievākti centralizētā un saskaņotā veidā, kas minimālo ziņošanas slogu nosaka saņēmējiem, tostarp izmantojot unikālus identifikatorus pieteikumu iesniedzējiem un automātiski iegūstot datus no esošajām ārējām publiskajām un privātajām datubāzēm. Pamatscenāriji, mērķrādītāji un kritēriji tiks noteikti pirms Programmas uzsākšanas. Pārvaldības un īstenošanas dati no Programmas arī turpmāk tiks vākti gandrīz reāllaikā. Katru gadu tiks analizēts galveno pārvaldības un īstenošanas aspektu progress. Starpposma un ex post izvērtējumi nodrošinās, ka metodoloģijas ir konsekventas un tvērums ir visaptverošs.